בס"ד

**המנגינה של עוד ישמע**

**ממשנתו של ר' דב יפה זצ''ל**

עם דמדומי חמה, של שבת הקדושה, בשעת רעוא דרעוין, ישבתי בביתי מוקף במשפחה הנפלאה בה חנני הבורא, בסעודה השלישית בה נהוג בבית ישראל לשיר שירי אהבה ודבקות בבורא, לאחר ששרנו את שירו של בעל החרדים יְדִיד נֶפֶשׁ בו הוא מבקש בערגה: "הָדוּר נָאֶה זִיו הָעוֹלָם. נַפְשִׁי חוֹלַת אַהֲבָתֶךָ....הִגָּלֶה נָא וּפְרוֹס חֲבִיבִי עָלַי אֶת סֻכַּת שְׁלוֹמֶךָ. תָּאִיר אֶרֶץ מִכְּבוֹדֶךָ. נָגִילָה וְנִשְֹמְחָה בָּךְ", פתח בני אליהו את פיו בשירה "עוד ישמע בהרי יהודה ובחוצות ירושלים".

בני הבית כולם הסתכלו ימינה ושמאלה, ניסו למשמש בזיכרון, האם השבוע היה איזה מזל טוב, אח אחות, דוד דודה, שכן שכנה, לא ולוא שום שמחה לא זכורה לנו השבוע, המבטים התמהים של כל המסובים, הביאו את אליהו לעצור בשירתו המלאה באהבה לה' הטוב והטיב ולהסביר:

אני חושב שיש לנו טעות במנגינה הנכונה של שיר נפלא זה, לא אינני מדבר על העולם הפשוט, שמקיים למהדרין את 'המצווה' של מצוות אנשים מלומדה, שרים בלא לחשוב כלל מה אומרים המילים שהם אומרים, כמו שאמר פעם רב גדול אחד בירושלים, יהודי של צורה מדביק מנגינה למילים, יש לו מילים מאוד מרגשות את ליבו, והוא רוצה להפנים אותם חזק לכן הוא מחבר להם מנגינה, לעומת זאת ישנם אנשים שמדביקים מילים למנגינה, יש להם מנגינה מאוד יפה ומה לעשות ואנשים לא אוהבים לשיר מנגינה ללא מילים, אז הוא מחפש מילים שיתאימו למנגינה, עם משמעות או ללא משמעות זה לא כל כך חשוב לו.

יושבי בית קדוש זה, כולם יהודים של אהבת ה', מה שהם מחפשים בשירה זה לקיים את דבריו הקדושים של בעל החרדים (מצוות עשה פרק א אות ו): "דרך החושק לשורר וכיון שאהבת יוצרנו נפלאה מאהבת נשים האוהב אותו בלב שלם ישיר לפניו יתב' כאשר שרו משה ובני ישראל ומרים ודבורה ויהושע ובני קרח ודוד ושלמה ברוח הקודש". אבל כמדומני שאינכם יודעים את המנגינה הנכונה של השיר עוד ישמע בימינו אנו, כדי להסביר את דברי אפתח בסיפור שפורסם לאחרונה:

ר' דב יפה זצ''ל המשגיח של ישיבת כפר חסידים, היה חי ומדבר תמיד על חסדי ה' עלינו כאן בארץ ישראל, עצם זה שזכינו להיות תושבי הארץ הקדושה, צריכה לעורר בנו שמחה גדולה ולהודות על כך להקב''ה וכמו שכתב החרדים (מצוות התלויות בארץ ישראל פרק ב): "כתב הרמב"ן מצות ישיבת א"י כל עת ורגע שהאדם בא"י הוא מקיים מצוה זו וידוע שעיקר שכר המצוה על השמחה גדולה בה כדכתיב תחת אשר לא עבדת את ה' אלהיך בשמחה אם כן צריך היושב בארץ ישראל להיות שמח תדיר במצוה התדירה באהבתו אותה". והבהיר אסור שהמאבק שניהלו גדולי ישראל נגד הציונות יגרע מאהבתנו לארץ הקדושה[[1]](#footnote-1).

המשגיח שמח מאד לראות שבונים מבנים חדשים משום שיש בזה מצווה ליישב את ארץ הקודש. כשזכינו והתארח בביתי במהלך השבת הביט והתעניין כמה וכמה פעמים על בנין שבנו מול ביתי, וראיתי שיש לו מכך הנאה ושמחה גדולה, שאלתי מדוע סבא כל כך מתעניין? ואמר: אני שמח שמקיימים מצות ישוב ארץ ישראל! וכן היה אומר שצריך לשמור על ניקיון הרחובות וליפות את ארץ הקודש!

גם בימיו האחרונים שהיה שרוי בחולשה גדולה זוכרני כמה פעמים שפתאום התמלא שמחה גדולה, וסיפק את ידיו בהתרגשות – אני נמצא בארץ ישראל, אני נמצא בארץ הקודש- **כל רגע זה מצווה...**

המשגיח היה חוזר מאות פעמים בהתרגשות גדולה על הנס הגדול שעם ישראל חי וקיים והתורה פורחת! אתם יודעים כמה למדו בישיבות לפני המלחמה קודם שנחרבו מבצרי התורה באירופה? אלף חמש מאות בחורים... והיום ברוך ה' רק במיר לבד ישנם שבעת אלפים. כל פעם הוא היה מספר זאת בהתרגשות כאילו הוא אומר זאת בפעם הראשונה... והיו הזדמנויות שחזר על כך שוב ושוב מחדש והיו שואלים אותו- מדוע המשגיח חוזר על כך כל כך הרבה פעמים? והיה עונה בכזו ערגה - **אני מאוד אוהב לספר את חסדי ה'...**

באחת השיחות אמר: "חביב עלי מאוד לפרסם את חסדי ה' איך שעם ישראל קיים, ואיך שהתורה קימת. כשלא מתבוננים זה יכול להיראות כמובן מאיליו, יש לנו מצווה להתבונן ולראות את חסדי ה' ולספר את חסדיו".

כשהיה משתתף בחתונות היה אומר בהתרגשות גדולה: "לא פשוט שזוכים לראות את חסד ה' הנפלא של ההבטחה – עוד ישמע בהרי יהודה קול ששון ושמחה חתן וכלה" (ליקוטים מתוך הספר החדש עבודת הימים הנוראים במשנתו של המשגיח).

מדבריו הקדושים למדנו: בזמננו צריכים לשיר את השיר עוד ישמע בהרי יהודה, לא רק כתפילה על עתיד ורוד שיגיע, אלא להתבונן ולראות את חסדי ה', כן לאחר שעברו מאות רבות של שנים מאז ההבטחה של ה' שיהיה בערי יהודה קול ששון וקול שמחה אנו הדור שזוכים לראות בקיום הנבואה, צריכים לשיר 'עוד ישמע' עם מנגינה של שמחה והודיה, ולשמוע את ה'עוד ישמע'. לכן נוהג אני לשיר זאת בסעודה שלישית לאחר שאמרתי "תָּאִיר אֶרֶץ מִכְּבוֹדֶךָ. **נָגִילָה וְנִשְֹמְחָה בָּךְ**".

אומר לכם דבר נוסף מוסיף אליהו, לא רק את המנגינה של המילים שיניתי, אלא גם הוספתי לשיר כמה מילים, כולם שרים "עוד ישמע בהרי יהודה ובחוצות ירושלים קול ששון וקול שמחה קול חתן וקול כלה" כאן עוצרים הזמרים והמנגנים, שאלתי אותם כמה פעמים, אתם יודעים המשמח חתן זוכה לחמשה קולות, מדוע עצרתם לאחר ארבע קולות, אם הייתם לומדים את המהר''ל (גבורות השם כ''ג) המסביר מה מבטא המספר חמש, שכן ארבע מסמל גלות חמש מסמל גאולה, לא הייתם משאירים את עצמכם במצב של גלות.

כאן, אני מראה להם את החוברת הקול החמישי שיצא לאחרונה לאור עולם, מראה להם את הכריכה היפה, עליה מצויר הקול החמישי - קוֹל אֹמְרִים הוֹדוּ אֶת יְיָ צְבָאוֹת כִּי טוֹב יְיָ כִּי לְעוֹלָם חַסְדּוֹ... כִּי אָשִׁיב אֶת שְׁבוּת הָאָרֶץ כְּבָרִאשֹׁנָה אָמַר יְיָ (ירמיהו לג, יא), ומתחנן אליהם: בואו נשיר כמו שבורא עולם מצפה מאתנו לשיר, מנגינה מתאימה למילים נפלאות.

יהיו הדברים לע''נ של רבינו המשגיח שבימים אלו יהיה היארצייט הראשון לפטירתו י"ט חשון תשע''ח.

את החוברת הקול החמישי ניתן לקבל בחינם במייל 8436092@gmail.com או ב 055-6785647.

1. בעל החרדים מספר (שם) כיצד היו נוהגים להתכנס מידי ערב ראש חודש בציונו של ר' יהודה בר אלעי לשיר שירי ידידות בשמחה רבה על שזכינו לגור בארץ הקודש. זכינו ואגודת קדושת ציון שולחת לנו מידי חודש עלון שעוזר לנו לחדש את המנהג, שכן כל עלון כזה מעורר אותנו לשיר שירי ידידות על הזכות הנפלה לגור בארץ החיים – ארץ ישראל (תהילים קטז,ט) ולהרגיש את ה'וחי בהם' ולא... [↑](#footnote-ref-1)